Merete Riisager (LA), 2011-12-15:
Der tegner sig i dag et billede af en regering, der allerede nu bruger formandskabet til ikke at have en holdning til, hvorvidt Danmark skal deltage i europagten, og til ikke at have en holdning til, hvorvidt danskerne får lov til at stemme om det.
Vi er vidner til et reelt ledelses- og holdningsvakuum netop på et tidspunkt, hvor Danmark har brug for en klar retning.
Derudover tegner der sig et billede af et diffust fokusområde for formandskabet, der rækker fra gennemførelse af strengere krav til budgetdisciplin til fremme af ens batteriopladere til elbiler og regulering af priser på mobiltelefoni i EU.
I en situation, hvor Europa er fanget i en gigantisk gældsfælde og euroen risikerer at kollapse, er det en forkert tilgang.
Jeg vil derfor gerne opfordre europaministeren og statsministeren til at finde slettelakken frem.
Formandskabet bør fokusere på at bistå de kriseramte lande med at rette op, at sikre, at alle EU-aktiviteter i en krisetid skaber værdi, og at EU ikke udfører aktiviteter, der ødelægger værdi, ved eksempelvis at indføre nye skatter og afgifter, skabe bureaukratiske regler eller formålsløst omfordele penge.
Europa står i en historisk økonomisk krise.
Danmark har klogeligt holdt sig inden for EU, men uden for eurosamarbejdet, og har ført en om ikke ambitiøs så i hvert fald nogenlunde afbalanceret økonomisk politik, der betyder, at Danmark klarer sig bedre end vores naboer i syd.
Eurolandene skal have styr på deres økonomi, og viser det sig, at den nye pagt rent faktisk er et udtryk for vilje til at rette op, bør vi hilse det velkommen.
Men det må være op til eurolandene at bevise, at de kan og vil leve op til deres nye løfter om økonomisk ansvarlighed.
Danmark kan ikke bære disse landes byrder på sine skuldre, og det er ikke vores opgave at pumpe penge i et bundløst hul bare for at vise vores gode hensigter.
Da Nationalbanken for få dage siden smed et visitkort på vegne af statsministeren hos IMF, var det en gestus til 40 mia. kr.
Det er penge, vi ikke kan være sikre på at se igen, og det er penge, som ikke udgør nogen positiv forskel i forhold til det hav af gæld, som eurozonen sejler i.
Når Danmark overtager formandskabet, kommer vi til at stå med den absurde opgave at skulle lede oprydningen efter en fest, vi ikke selv har deltaget i.
Det er det bedste for Europa.
Danmark kan vise format ved at sætte helt nye standarder for EU-samarbejdet, en standard, hvor vi fokuserer på det væsentligste; hvor vi vurderer alle aktiviteter ud fra, om de bidrager med værdi; hvor vi kommer ind til kernen og ideen med EU-samarbejdet, hvor fred og samhandel har været med til at skabe velstand og fremgang; og hvor vi hylder mangfoldigheden i Europa i stedet for at kaste alting ned i et kar af ensliggørelse og fælles ansvar, hvor ansvaret til sidst forsvinder.
Jeg håber, at regeringen vil droppe sin flittigliseholdning til EU og træffe nøgterne beslutninger i den nuværende situation, holde os ude af europagten i stedet for at trække os ind i et samarbejde, der er tynget af gæld, og hvor et excelark med indbyggede elektroder udråbes som løsningen.
Og vær så med til sammen med Liberal Alliance at skabe en vision for EU, der kan rumme alle 27 lande, og som har fokus på de ting, der bidrager med værdi, og hvor vi kommer ind til kernen, til det fredsskabende og samhandelen i respekt for den forskellighed, der er inden for EU.